पाएं अपने शहर की ताज़ा ख़बरें और फ्री ई-पेपरडाउनलोड करें
रांची । पूर्व शिक्षा मंत्री और भाजपा के वरीय विधायक वैद्यनाथ राम पार्टी से किनारा कर सकते हैं। पिछले कुछ महीने से निलंबन का दंश झेल रहे वैद्यनाथ भाजपा के बड़े नेताओं के रवैये से भी खासे क्षुब्ध हैं। भाजपा ने अगर उनका निलंबन शीघ्र समाप्त नहीं किया, तो वे बड़ा फैसला ले सकते हैं।
रांची में मौजूद वैद्यनाथ ने फिर कहा है कि उन्होंने अपने सारे विकल्प खुले रखे हैं। सिर्फ पार्टी के निर्णय की प्रतीक्षा कर रहे हैं। इस बीच, बदली राजनीतिक परिस्थितियों में झामुमो ने उनके लिए स्वागत का हाथ बढ़ाया है। हालांकि वैद्यनाथ और झामुमो के प्रवक्ता सुप्रियो भट्टाचार्य ने इसके लिए किसी प्रकार की बात से इनकार किया है। वैसे, दोनों ने एक-दूसरे की प्रशंसा जरूर की। उधर, जब राजद के प्रदेश अध्यक्ष से बात हुई तो उन्होंने कहा कि वे अपनी पार्टी में वैद्यनाथ सरीखे लोगों को कभी भी शामिल कराना नहीं चाहेंगे।
मुश्किल है वैद्यनाथ का निलंबन मुक्त होना
भाजपा के वर्तमान सेटअप में वैद्यनाथ राम का निलंबन मुक्त होना मुश्किल जान पड़ता है। पार्टी का एक बड़ा धड़ा उनके खिलाफ है। बताया जाता है कि प्रदेश अध्यक्ष रवींद्र राय भी वैद्यनाथ राम प्रकरण पर काफी सख्त हैं। उल्लेखनीय है कि वैद्यनाथ राम ने रवींद्र राय का नाम लिए बगैर कहा था कि भाजपा छोड़ कर गए लोग आज पार्टी के बड़े पदों पर हैं, जिनकी नसीहत की उन्हें कोई दरकार नहीं।
पहले भी दे चुके हैं इस्तीफे की धमकी
वैद्यनाथ राम को जब पार्टी से निलंबित किया गया था, तो उन्होंने इस्तीफा देने की धमकी दी थी। स्पष्टीकरण का जवाब देते समय भी उन्होंने पार्टी के बड़े पदाधिकारियों को आड़े हाथ लेते हुए उनकी आलोचना की थी। राम ने सत्यानंद झा बाटुल का दृष्टांत देते हुए आरोप लगाया था कि दलित होने के नाते पार्टी उनके साथ दोहरा मापदंड अपना रही है।
डंपिंग यार्ड नहीं है राजद
राजद कोई डंपिंग यार्ड नहीं है, जहां पर राजनीतिक कचरों को रखा जाए। सार्वजनिक जीवन में गलत काम करनेवाले लोगों को जब उसकी पार्टी निलंबित करती है या हटाती है तो हम उनका अपनी पार्टी में स्वागत कैसे करेंगे। ञ्जञ्ज
गिरिनाथ सिंह, प्रदेश अध्यक्ष राजद
निलंबन मुक्त करने में देर हुआ तो लेंगे फैसला
राजनीति में कुछ भी संभव है। हमने सारे विकल्प खुले रखे हैं। अभी हमारा ध्यान भाजपा नेताओं के क्रियाकलापों पर है। हमारे निलंबन के बारे में वे क्या और कब फैसला करते हैं, यह महत्वपूर्ण है। अगर इसमें विलंब हुआ तो फिर दूसरी ओर कदम बढ़ाया जाएगा। वैद्यनाथ राम, भाजपा विधायक
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn